## Rješenje Agencije za zaštitu tržišnog natjecanja Klasa: UP/I-030-02/99-01/64 od 4

### NN 88/1999 (31.8.1999.), Rješenje Agencije za zaštitu tržišnog natjecanja Klasa: UP/I-030-02/99-01/64 od 4

# AGENCIJA ZA ZAŠTITU TRŽIŠNOG NATJECANJA

Na temelju članka 24. i članka 30. stavka 2. točke
3. i stavka 3. Zakona o zaštiti tržišnog natjecanja
(»Narodne novine«, broj 48/95, 52/97 i 89/98), u povodu
prijave namjere provedbe koncentracije poduzetnika koju je podnio
poduzetnik TVORNICA DUHANA ROVINJ d.d., sa sjedištem u Rovinju,
Obala Vladimira Nazora 1, zastupan po predsjedniku Uprave mr.
Anti Vlahoviću, temeljem odluke savjeta za zaštitu
tržišnog natjecanja donesene 7. prosinca 1998. na 22.
sjednici, ravnateljica Agencije za zaštitu tržišnog
natjecanja donosi sljedeće

## RJEŠENJE

I. Ocjenjuje se kao dopuštena, u smislu odredaba Zakona o
zaštiti tržišnog natjecanja, koncentracija poduzetnika
nastala spajanjem poduzetnika DUHANPRODUKT d.d., sa sjedištem
u Pitomači, Vinogradska 33, VIRŽINIJA d.d., sa sjedištem
u Virovitici, Osječka 2 i ROVITA d.o.o., sa sjedištem
u Kutjevu - Mitrovac, Novi Mitrovac bb, svi u isključivom
ili pretežitom vlasništvu poduzetnika Tvornice duhana
Rovinj d.d., i stvaranjem novog poduzetnika HRVATSKIH DUHANA sa
sjedištem u Virovitici.

II. Upisuje se u Upisnik o koncentracijama koncentracija poduzetnika
iz točke I. izreke ovog rješenja.

III. Obvezuju se poduzetnici Tvornica duhana Rovinj d.d. i Hrvatski
duhani da Agenciji za zaštitu tržišnog natjecanja
podnesu na ocjenu svaku odluku o prestanku proizvodnje bilo kojeg
proizvoda iz postojećeg asortimana sudionika koncentracije
poduzetnika iz točke I. izreke ovog rješenja, uz obrazloženje.

- Rok izvršenja: Po donošenju odluke, bez odgode.

IV. Obvezuju se poduzetnici Tvornica duhana Rovinj d.d. i Hrvatski
duhani da Agenciji za zaštitu tržišnog natjecanja
prijave svaku odluku o promjeni prodajnih cijena obrađenog
duhana koji prodaju drugim poduzetnicima koji se bave preradom
duhana, uz obrazloženje i dostavljanje svih podataka kojima
se obrazlaže promjena cijene.

- Rok izvršenja: Po donošenju odluke, bez odgode.

V. Obvezuju se poduzetnici Tvornica duhana Rovinj d.d. i Hrvatski
duhani da Agenciji za zaštitu tržišnog natjecanja
dostavljaju obavijesti o namjeri:

a) svakog izravnog ili posrednog stjecanja udjela u drugim poduzetnicima
na području Republike Hrvatske;

b) priključivanja, povezivanja, pripajanja i spajanja Tvornice
duhana Rovinj d.d., ili poduzetnika u kojima ona ima prevladavajući
utjecaj, s drugim poduzetnicima u Republici Hrvatskoj;

c) da izravno ili putem poduzetnika u kojima ima prevladavajući
utjecaj s drugim poduzetnicima u Republici Hrvatskoj sklopi neki
od poduzetničkih ugovora, ugovora iz članaka 10.
i 11. Zakona o zaštiti tržišnog natjecanja ili
neki drugi ugovor kojim stječe prevladavajući utjecaj
na odlučivanje i/ili vođenje poslova tih poduzetnika.

- Rok izvršenja: Najkasnije 30 dana prije namjeravanog stjecanja,
odnosno sklapanja ugovora.

VI. Obvezuje se poduzetnik Tvornica duhana Rovinj d.d. da u cilju
praćenja poslovanja koncentracije poduzetnika iz točke
I. izreke ovog rješenja, Agenciji za zaštitu tržišnog
natjecanja dostavlja izvještaje o tržišnim udjelima
koje sudionici koncentracije iz točke I. izreke ovog rješenja
imaju na tržištu Republike Hrvatske.

- Rok izvršenja: Jednom godišnje, najkasnije do 30.
lipnja.

VII. Mjere praćenja poslovanja koncentracije poduzetnika
iz točke I. izreke ovog rješenja, navedene u točkama
III. do VI. izreke ovog rješenja, Agencija za zaštitu
tržišnog natjecanja provodit će do 31. prosinca
2000.

Nakon isteka tog roka, Agencija za zaštitu tržišnog
natjecanja donijet će odluku o produljenju ili prestanku
mjera praćenja, kao i o obliku i opsegu daljnjih mjera.

Ovo rješenje, u skladu s člankom 37.a Zakona o zaštiti
tržišnog natjecanja, bit će objavljeno u »Narodnim
novinama«.

Obrazloženje

I. Poduzetnik Tvornica duhana Rovinj d.d., sa sjedištem u
Rovinju, Obala Vladimira Nazora 1, zastupan po predsjedniku Uprave
mr. Anti Vlahoviću (u daljnjem tekstu: podnositelj prijave;
TDR), u izvršenju rješenja Agencije za zaštitu
tržišnog natjecanja (dalje: Agencija) o ocjeni koncentracije
poduzetnika Tvornica duhana Rovinj d.d. - Tvornica duhana Zagreb
d.d. (klasa: UP/I-030-02/98-01/42, od 6. listopada 1998.) 27.
studenoga 1998. prijavio je Agenciji namjeru provođenja koncentracije
koja bi nastala spajanjem poduzetnika VIRŽINIJA d.d., DUHANPRODUKT
d.d. i ROVITA d.o.o. i stvaranjem novog poduzetnika HRVATSKIH
DUHANA, sa sjedištem u Virovitici.

Poduzetnici Rovita d.o.o., Duhanprodukt d.d i Viržinija d.d.
su 26. listopada 1998. sklopili Predugovor za sklapanje Ugovora
o spajanju.

TDR je namjeru provođenja navedene koncentracije prijavio
u skladu s člankom 22. Zakona o zaštiti tržišnog
natjecanja (»Narodne novine«, broj 48/95, 52/97 i 89/98;
dalje ZZTN) radi ocjene njene sukladnosti s odredbama Zakona i
upisa koncentracije u Upisnik o koncentracijama (članak
23. stavak 1. ZZTN).

II. Sva tri navedena poduzetnika - sudionika namjeravane koncentracije
bave se istom djelatnošću. To je organizacija, materijalno
i stručno servisiranje proizvodnje (uzgoja) duhana, industrijski
proces obrade, pakiranja i pripreme duhana za utrživanje,
skladištenje zaliha i utrživanje duhana (za potrebe
domaćeg tržišta i za izvoz).

Istodobno se sva tri navedena poduzetnika - sudionika koncentracije
nalaze u pretežitom ili isključivom vlasništvu
TDR-a.

Naime, TDR je već ranije prijavio Agenciji provedbu koncentracija
poduzetnika nastalih stjecanjem udjela u sljedećim poduzetnicima:

a) Duhanprodukt d.d. sa sjedištem u Pitomači, Vinogradska
33. Prijava je dostavljena Agenciji 29. srpnja 1998. (spis klasa:
UP/I-030-02/98-01/47).

b) Viržinija d.d. sa sjedištem u Virovitici, Osječka
2. Prijava je dostavljena Agenciji 27. listopada 1998. (spis klasa:
UP/I-030-02/98-01/166).

Kako je vidljivo iz navedenih prijava, poduzetnik ROVITA d.o.o.
sa sjedištem u Kutjevu - Mitrovac, Novi Mitrovac bb, osnovan
je 1996. godine i od tada je TDR jedini udjelničar tog
društva.

III. S obzirom da je TDR u postupku ocjene već spomenute
koncentracije poduzetnika nastale stjecanjem većinskog udjela
i većinskog prava odlučivanja u Tvornici duhana Zagreb
d.d. (rješenje o ocjeni te koncentracije doneseno je 6. listopada
1998.) najavio namjeru stvaranja poduzetnika Hrvatskih duhana
kao koncentracije nastale spajanjem poduzetnika u vlasništvu
TDR-a, Savjet za zaštitu tržišnog natjecanja (dalje:
Savjet na 22. sjednici, održanoj 7. prosinca 1998., donio
je odluku da se postupci ocjene navedenih koncentracija spoje
u jedan postupak. Savjet je istodobno donio načelnu ocjenu
koncentracije poduzetnika nastalu spajanjem poduzetnika Rovita
d.o.o., Duhanprodukt d.d. i Viržinija d.d. te stvaranjem
novog poduzetnika Hrvatski duhani, s tim da se s donošenjem
rješenja zastane dok TDR ne dostavi isprave o pravnom temelju
koncentracije (ugovor o spajanju i sl.), obliku (dioničko
društvo, društvo s ograničenom odgovornošću)
i sjedištu trgovačkog društva Hrvatski duhani.

U telefonskom razgovoru vođenom 3. svibnja 1999., predmet
kojega je, između ostalog, bilo i pitanje daljnjih planova
TDR-a glede provedbe ove koncentracije i pitanje je li došlo
do formalnog spajanja, odnosno je li došlo do osnivanja novog
trgovačkog društva Hrvatski duhani, g. Plinio Cuccurin,
član Uprave TDR-a, izvijestio je da postoji mogućnost
da TDR, s obzirom na promijenjene okolnosti, odustane od provedbe
ove koncentracije.

Kako do trenutka otpreme ovog rješenja TDR nije Agenciji
dostavio bilo kakvu ispravu iz koje bi bilo vidljivo da podnositelj
zahtjeva odustaje od provedbe ove koncentracije, ocijenjeno je
da nema razloga za daljnje odgađanje donošenja rješenja
u ovom predmetu.

U skladu s navedenim zaključkom Savjeta, Agencija je 3.
lipnja 1999. u skladu s člankom 127. stavkom 3. Zakona
o općem upravnom postupku (»Narodne novine«, br.
53/91), donijela zaključak o spajanju navedenih upravnih
predmeta i vođenju jedinstvenog postupka ocjene koncentracije
poduzetnika, klasa: UP/I-030-02/99-01/64.

IV. U postupku ocjene prijavljene koncentracije poduzetnika utvrđeno
je:

1. Mjerodavno tržište

Mjerodavno je tržište, odnosno tržište ili
dio tržišta na kojem djeluje tržišna snaga
sudionika koncentracije, u skladu s odredbama članka 19.
ZZTN, u konkretnom slučaju utvrđeno:

a) Prema predmetu: Organizacija uzgoja, odnosno otkupa duhana
od uzgajivača i industrijska obrada duhana za potrebe prerađivača
duhana (cigaretne industrije).

b) Prema području (u zemljopisnom smislu): Područje
Republike Hrvatske.

2. Ukupni godišnji promet sudionika koncentracije ostvaren
prodajom roba i usluga u obračunskom razdoblju koje je
prethodilo koncentraciji (prema podacima navedenim u prijavi koncentracije)
za 1997. godinu iznosi:

```

_____________________________________________________________________

Sudionik		Ukupni godišnji promet sudionika
koncentracije		koncentracije u godini koja je prethodila
			nastanku koncentracije (1997.)
_____________________________________________________________________
Duhanprodukt	 	81.266.000,00 kn
_____________________________________________________________________
Viržinija		95.894.000,00 kn
_____________________________________________________________________
Rovita	 		21.882.423,13 kn
_____________________________________________________________________
Ukupno			199.043.362,00 kn
_____________________________________________________________________
```

Kao što je vidljivo iz gornje tabele, ispunjen je uvjet ukupnog
godišnjeg prometa u obračunskom razdoblju koje je
prethodilo koncentraciji iz članka 22. stavka 1. točke
2. ZZTN, koji kao donju granicu za obvezu prijave namjere provedbe
koncentracije navodi iznos ukupnog godišnjeg prometa ostvaren
prodajom roba i usluga svakog ili najmanje dva sudionika koncentracije
od 90.000.000,00 kn.

Pritom treba imati na umu da je ukupni godišnji promet TDR-a,
kao prijavitelja koncentracije, odnosno poduzetnika u čijem
se pretežitom ili potpunom vlasništvu nalaze sudionici
ove koncentracije, u 1997. godini iznosio 759.623.000,00 kn.

3. Poduzetnici koji djeluju na mjerodavnom tržištu

Na mjerodavnom tržištu djeluju sljedeći poduzetnici:

a) Duhanprodukt d.d., sa sjedištem u Pitomači,

b) Viržinija d.d., sa sjedištem u Virovitici,

c) Rovita d.o.o., sa sjedištem u Kutjevu - Mitrovac,

d) Duhan d.d., sa sjedištem u Slatini.

Poduzetnik TDR ima većinske udjele u tri od četiri
navedena poduzetnika koji djeluju na mjerodavnom tržištu.
Taj je poduzetnik, kako je naprijed navedeno, stjecanje većinskih
udjela u tim poduzetnicima (dakle, provođenje koncentracije
poduzetnika) prijavio Agenciji.

Prema podacima iz prijava vlasnički udjeli TDR-a u ovim
poduzetnicima su sljedeći:

Ad a) Duhanprodukt d.d. (sjedište u Pitomači, Vinogradska
33):

TDR je koncentraciju nastalu stjecanjem većinskog udjela
i većinskog prava odlučivanja stjecanjem dionica
poduzetnika Duhanprodukta d.d. prijavio Agenciji 29. srpnja 1998.

Pravni temelj na kojem je ta koncentracija nastala je Ugovor o
prijenosu dionica Duhanprodukta d.d., sklopljen 29. srpnja 1998.
između poduzetnika Zagrebačke banke d.o.o., sa sjedištem
u Zagrebu, Paromlinska 2, i TDR-a. Temeljem navedenog Ugovora
i kasnije javne ponude TDR stječe dionice poduzetnika Duhanprodukta
d.d.

Udjel TDR-a u tom poduzetniku u trenutku podnošenja prijave
koncentracije iznosio je 66,064%.

Ad b) Viržnija d.d. (sjedište u Virovitici, Osječka
2):

TDR je koncentraciju nastalu stjecanjem većinskog udjela
i većinskog prava odlučivanja u poduzetniku Viržniji
d.d. prijavio Agenciji 27. listopada 1998.

Pravni temelj na kojem je nastala ta koncentracija je Ugovor o
ustupanju tražbina koji je TDR 13. srpnja 1998. sklopio sa
Zagrebačkom bankom d.o.o., sa sjedištem u Zagrebu,
Paromlinska 2.

Udjel TDR-a u tom poduzetniku u trenutku podnošenja prijave
koncentracije iznosio je 86,50%.

Ad c) Rovita d.o.o. (sjedište u Kutjevu - Mitrovac, Novi
Mitrovac bb):

U prijavama koncentracija opisanih naprijed pod Ad a) i Ad b)
TDR je naveo da je poduzetnika Rovitu d.o.o. osnovao još
1996. godine.

TDR je jedini udjelničar tog društva. Dakle, njegov
udjel u tom društvu iznosi 100%.

4. Broj zaposlenih kod sudionika koncentracije je sljedeći:

```

_______________________________________________________

Sudionik koncentracije		Broj zaposlenih
_______________________________________________________
Viržinija				367
_______________________________________________________
Duhanprodukt				293
_______________________________________________________
Rovita	 				 90
_______________________________________________________
Ukupno					750
_______________________________________________________

Napomena: * Stanje na dan 31. prosinca 1997.
```

TDR, kao prijavitelj koncentracije i poduzetnik u čijem
se pretežitom ili potpunom vlasništvu nalaze sudionici
ove koncentracije je zajedno s povezanim društvima na dan
30. lipnja 1998. imao ukupno 2.070 zaposlenih. Od tog broja u
samoj TDR bilo je 368 zaposlenih, a u Tvornici duhana Zagreb d.d.
(koja je u većinskom vlasništvu TDR-a) 654 zaposlena
(stanje na dan 31. prosinca 1997.).

5. Tržišni udjeli, prema količini proizvedenog
duhana, sudionika koncentracije i drugih poduzetnika koji djeluju
na mjerodavnom tržištu u razdoblju od 1994. do 1997.:

a) Prije provođenja koncentracije Hrvatski duhani:

```

_________________________________________________________________________________
God.	Rovita		DP		Viržinija	Ostali		Ukupno
	(t/%)		(t/%)		(t/%)		(t/%)		RH (t)
_________________________________________________________________________________
'94.	844/10,4	2006/24,8	2518/31,1	2719/33,6	8.087
'95.	817/9,3		2056/23,5	2977/34,0	2891/33,1	8.741
'96.	1074/8,4	3172/24,8	4563/35,7	3951/30,9	12.760
'97.	1555/13,7	3111/27,4	3860/34,0	2817/24,8	11.343
_________________________________________________________________________________
```

b) Nakon provođenja koncentracije Hrvatski duhani:

Iz tabele pod 3.a proizlazi da bi zajednički tržišni
udjel poduzetnika Duhanprodukta d.d. (27,4%), Viržnije d.d.
(34%) i Rovite d.o.o. (13,7%) nakon provedbe koncentracije nastale
spajanjem tih poduzetnika i stvaranjem poduzetnika Hrvatski duhani
(prema podacima za 1997.) iznosio 75,1%.

6. Uzgoj (proizvodnja) i otkup duhana

Uzgojem duhana u Hrvatskoj bavi se oko 3.000 poljoprivrednih gospodarstava.
Računa se da se tom djelatnošću bavi oko 7.000
izravno zaposlenih (preračunato na bazi stalno zaposlenih),
odnosno oko 15.000 povremeno zaposlenih.

Ova je činjenica važna za bolje razumijevanje načina
na koji poduzetnici koji se bave proizvodnjom cigareta (i drugih
duhanskih proizvoda) nabavljaju duhan za potrebe proizvodnje.
Naime, prema hrvatskim propisima ti poduzetnici duhan ne mogu
izravno otkupljivati od uzgajivača, već to mogu učiniti
jedino preko navedenih poduzetnika koji se bave organizacijom
uzgoja, odnosno otkupa duhana od uzgajivača i njegovom
industrijskom obradom za potrebe cigaretne industrije.

Stoga ta koncentracija ima izravan utjecaj i na tržište
proizvodnje cigareta na području Republike Hrvatske, te
je Savjet pri njenoj ocjeni također uzeo u obzir povezanost
i uvjetovanost proizvodnje cigareta i sirovinske baze.

7. Potrošnja duhana (domaćih i uvoznih) u hrvatskim
tvornicama cigareta u razdoblju 1994. do 1997.:

```

__________________________________________________________________________
		Ukupna		Domaći		Uvozni		Udjel
Godina		potrošnja	duhani		duhani		domaćih
		(t)		(t)		(t)		duhana
__________________________________________________________________________
1994.		10.700		6.950		3.750		64,95%
1995.		10.550		6.750		3.800		63,98%
1996.		 9.800		6.260		3.540		63,88%
1997.	 	 9.520		5.900		3.620		61,97%
__________________________________________________________________________
```

Oko 30% ukupne količine obrađenog duhana otpada na
nižekvalitetne duhane, koji se koriste u proizvodnji nižekvalitetnih
cigareta, odnosno za prodaju na manje probirljivim tržištima.

Domaća potrošnja obrađenog domaćeg duhana
iznosi od 6.000 do 7.000 tona godišnje.

Struktura otkupa obrađenog duhana po proizvođačima
cigareta u Republici Hrvatskoj (za 1996. i 1997. godinu):

```

__________________________________________________________________________
Količine		1996.				1997.
u	     _____________________________________________________________
tonama		TDR	TDZ	Ukupno		TDR	TDZ	Ukupno
__________________________________________________________________________

DP		1.193	 637	1.830	 	  853	  645	1.499
Rovita		  888	  77	  965	 	  713	   -	  713
Viržin.		  631	 668	1.299	  	   -	  438	  438
Duhan		  794	 723	1.517	  	  605	  817	1.423
__________________________________________________________________________
Ukupno		3.507	2.105	5.612		2.173	1.900	4.074
__________________________________________________________________________

```

Iz gornje tabele je vidljivo da su hrvatske tvornice cigareta
u 1997. godini od sudionika koncentracije koja je predmet ocjene
otkupile ukupno 2.651 tonu obrađenog duhana, što iznosi
65,07% ukupnog otkupa.

Domaće tvornice cigareta plaćaju domaći duhan
po cijeni koja je oko 50 posto viša od cijene duhana na svjetskom
tržištu.

8. Uvoz obrađenog duhana:

Dio potražnje domaće tvornice cigareta podmiruju iz
uvoza, ali se uvoze samo one vrste duhana koje su neophodne za
proizvodnju modernih kvalitetnih cigareta, a ne mogu se uzgajati
u ovom podneblju.

9. Izvoz obrađenog duhana

Mogućnosti izvoza obrađenog duhana procjenjuje se na
10.000 do 15.000 tona godišnje. Izvoz se odnosi uglavnom
na europska tržišta i tržište Rusije.

10. Podnositelj prijave (TDR) pravno i gospodarski obrazlaže
koncentraciju sljedećim razlozima:

aa) unapređivanje sustava prozvodnje i obrade duhana na obiteljskim
gospodarstvima Podravine i Slavonije, te na taj način omogućavanje
zaposlenosti i stjecanja dohotka za obiteljska poljoprivredna
gospodarstva koja se bave uzgojem duhana;

bb) osiguranje sirovinske osnove, odnosno osiguranje strategijskog
minimuma količine i kvalitete, uz razvoj kvalitete proizvodnje
i poslovanja u proizvodnji duhana, potrebnim kao sirovinska osnova
za domaće marke duhanskih prerađevina koje će
se proizvoditi u tvornicama cigareta u sklopu koncerna TDR-a,
temeljeći razvoj cigaretnog sustava na domaćoj sirovini;

cc) stvaranje osnove za ekonomski racionalniju proizvodnju domaćih
duhana;

dd) jačanje natjecateljske snage na domaćem i međunarodnom
tržištu, odnosno unapređivanje i proširivanje
izvoznih tržišta.

V. Savjet za zaštitu tržišnog natjecanja razmotrio
je naprijed iznijete činjenice vezane uz ocjenu prijavljene
namjere provedbe koncentracije poduzetnika nastale stjecanjem
većinskog udjela i većinskog prava odlučivanja
u poduzetnicima Duhanproduktu d.d. i Viržiniji d.d. od strane
poduzetnika Tvornice duhana Rovinj d.d. i njihovim kasnijim povezivanjem
s poduzetnikom Rovitom d.o.o. i zajedničkim stvaranjem
novog društva Hrvatski duhani. Sukladno ovlastima iz članka
30. stavka 2. točke 3. ZZTN, Savjet je na 22. sjednici,
održanoj 7. prosinca 1998., ocijenio prijavljenu koncentraciju
poduzetnika dopuštenom u smislu odredaba članka 24.
stavka 1. ZZTN. U skladu s tim koncentracija će biti upisana
u Upisnik o koncentracijama, kao što je navedeno u točkama
I. i II. izreke ovog rješenja.

Pri ocjeni dopuštenosti ove koncentracije poduzetnika primijenjeni
su kriteriji i mjerila iz članka 24. stavka 1. ZZTN. Savjet
je ocijenio da se provedbom te koncentracije stvaraju uvjeti za
poboljšanje položaja individualnih poljoprivrednika
- proizvođača (uzgajivača) duhana s područja
Podravine i Slavonije, kao i mogućnosti profitabilnog izravnog
izvoza obrađenoga domaćeg duhana, kao i neizravnog izvoza
putem izvoza cigareta koje sadrže domaće duhane.

Provođenjem te koncentracije nedvojbeno jača postojeći
vladajući položaj Tvornice duhana Rovinj d.d., odnosno
cijeloga njegovog koncerna. Ocijenjeno je, međutim, da to
jačanje nije takvo da se time trajno i značajno
ograničava slobodno tržišno natjecanje. Naime,
pri ocjeni ove koncentracije uzeta je u obzir činjenica
da je riječ o vertikalnoj koncentraciji poduzetnika čiji
je prvenstveni cilj, koji TDR namjerava postići njenom provedbom,
trajno osiguranje vlastite sirovinske baze.

Pri ocjeni koncentracije uzeta je u obzir i činjenica da
domaće tvornice cigareta koje domaći duhan nabavljaju
po cijeni koja je za oko 50 posto viša od cijena duhana na
svjetskom tržištu praktički održavaju proizvodnju
duhana. Naime, poduzetnici - sudionici koncentracije (Rovita d.o.o.,
Duhanprodukt d.d., Viržinija d.d.) u uvjetima stagnantne
potražnje, svaki za sebe nema mogućnost za proizvodnju
i obradu duhana koja bi omogućavala racionalno podmirivanje
domaće potražnje i profitabilni izvoz.

Za ocjenu je bila važna i činjenica da su način
proizvodnje i otkupa proizvedenog duhana, cijene i novčani
poticaji detaljno uređeni zakonom (Zakon o duhanu, Zakon o
novčanim poticajima itd.) i drugim propisima utemeljenim
na zakonima. To znači da je cjelokupna proizvodnja, otkup
i obrada duhana strogo kontrolirana. Stoga stvaranje ove koncentracije
ni na koji način ne može ugroziti interese obiteljskih
gospodarstava koja se bave uzgojem duhana.

Pri donošenju ocjene, Savjet za zaštitu tržišnog
natjecanja u obzir je uzeo i činjenicu da je provođenjem
navedene koncentracije poduzetnika došlo do jačanja
domaće duhanske industrije u cjelini, na način koji
jamči održavanje postojeće razine (obujma) uzgoja
duhana, a time i opstanka 3.000 poljoprivrednih domaćinstava
(oko 7.000 do 8.000 izravno zaposlenih, odnosno oko 15.000 povremeno
zaposlenih) koja se bave uzgojem i preradom duhana, te oko 1.100
izravno zaposlenih u proizvodnji cigareta.

Naime, unatoč tome što ovom koncentracijom poduzetnika
jača tržišni položaj jednog sudionika u
prometu, provođenje te koncentracije pretpostavka je za stvaranje
i očuvanje tržišnog natjecanja u budućnosti.

Imajući na umu i trendove globalizacije na duhanskom tržištu,
ocijenjeno je da domaća primarna prerada duhana kao i domaća
duhanska industrija u cjelini ovakvim objedinjavanjem može
postići ciljani opseg proizvodnje i razinu racionalizacije
poslovanja koji su joj potrebni za ulazak u natjecanje s inozemnim
proizvođačima.

Agencija je pribavila mišljenja Ministarstva poljoprivrede
i šumarstva (kao tijela izravno nadležnog za industriju
cigareta, te uzgoj i preradu duhana) i Ministarstva financija
(s obzirom na veliki udjel sredstava ostvarenih prodajom duhanskih
prerađevina u Državnom proračunu Republike Hrvatske
od oko 8 posto). Iz navedenih mišljenja proizlazi da, s gledišta
gospodarskih interesa koje zastupaju ta tijela, oba ministarstva
podržavaju provođenje koncentracija u duhanskoj grani,
kao pretpostavke ekonomske održivosti te grane u cjelini.

Otvaranjem druge proizvodnje cigareta u Hrvatskoj na hrvatskom
su tržištu stvoreni uvjeti za jačanje tržišnog
natjecanja između sadašnje objedinjene hrvatske duhanske
industrije u okviru koncerna TDR-a i drugih proizvođača
i prodavača cigareta na tom tržištu. Na taj su
način stvorene pretpostavke bogatije ponude, asortimana
i natjecanja u cijenama, što sve zajedno odgovara uvjetima
razvoja slobodnog tržišnog natjecanja i interesima potrošača,
te povećanju izvoza duhana i duhanskih prerađevina.
Očekuje se da će na taj način biti smanjen
sadašnji visok udjel Tvornice duhana Rovinj d.d. i poduzetnika
članova tog koncerna na hrvatskom tržištu duhana
i duhanskih prerađevina.

U skladu s odredbama članka 36. ZZTN, Agencija je u točkama
III. do VI. izreke ovog rješenja utvrdila mjere praćenja
koncentracije kako bi imala mogućnost pravovremene intervencije
i sprječavanja svake moguće zlouporabe vladajućeg
položaja od strane TDR-a.

S obzirom na utvrđene činjenice, Savjet za zaštitu
tržišnog natjecanja ocijenio je prijavljene koncentracije
poduzetnika i propisao mjere praćenja, kao što je to
navedeno u izreci ovog rješenja.

UPUTA O PRAVNOM LIJEKU

Ovo je rješenje konačno u upravnom postupku, ali nezadovoljna
stranka može pokrenuti upravni spor kod Upravnog suda Hrvatske
u roku od trideset (30) dana od dana dostavljanja ovog rješenja.

Podnesena tužba ne odgađa izvršenje rješenja.

Klasa: UP/I-030-02/99-01/64
Urbroj: 580-02/98-3
Zagreb, 4. lipnja 1999.

Ravnateljica
**dr. Deša Mlikotin Tomić,** v. r.

Rješenje, NN 88/1999-1536